Eduard Anatolievič Chiľ

Eduard Anatolievič Chiľ (; * 4. september 1934, Smolensk, Sovietsky zväz† 4. jún 2012, Petrohrad, Rusko) bol ruský operný spevák barytonista, národný umelec RSFSR.
Životopis.
Detstvo a mladosť.
Narodil sa 4. septembra 1934 v Smolensku mechanikovi Anatolijovi Vasilievičovi Chiľovi, a účtovníčke Helene Pavlovne Kaluginovnej. Mal ťažké detstvo, jeho rodina sa rozpadla a starala sa o neho iba matka. Počas Veľkej vlasteneckej vojny sa jeho škôlka stala cieľom útoku a on bol oddelený od matky a evakuovaný do Bekova (Penzianska oblasť), kde skončil v detskom domove. Tu trpel nedostatkom základných potrieb, ako napríklad jedlom. Aj napriek tomu sa pravidelne zúčastňoval predstavení pre zranených vojakov v blízkej nemocnici. So svojou matkou sa opäť stretol v roku 1943, keď bol Smolensk oslobodený od Nacistov. V roku 1949 sa presťahoval do Leningradu, kde sa prihlásil na tlačiarenskú školu, ktorú potom vyštudoval. V roku 1955 bol prijatý na Leningradské konzervatórium, kde študoval pod vedením Jevgenija Olčovského a Zoji Lodyjovej. Školu ukončil v roku 1960. Počas štúdií sa stal predstaviteľom rôznych známych operných rolí, vrátane úlohy Figara vo "Figarovej svadbe".
Kariéra a úspech.
Po štúdiách navštívil koncert K. I. Šulzenkovej a zamiloval si pop music, ktorú začal spievať. Toto rozhodnutie mu v nasledujúcich dvoch dekádach vynieslo niekoľko ocenení. V roku 1962 vyhral „Celoruskú spevácku súťaž“ a v roku 1965 bol pozvaný, nech zaspieva na „Festivale sovietskych piesní“. V tom istom roku sa umiestnil druhý na Medzinárodnom festivale piesní v poľskom Sopote. V roku 1967 vyhral skladateľ Andrej Petrov štátnu cenu ZSSR za zbierku piesní naspievaných prevažne Edurdom Chiľom a v roku 1968 sa stal zaslúžilým umelcom RSFSR. Rad červenej zástavy mu bol udelený v roku 1971 a najprestížnejšia umelecká cena Ruska, Národný umelec Ruska, mu bola udelená v roku 1974. Bol tak úspešný, že ho ľudia prezývali „Symbol Leningradu“.
V rokoch 1977 až 1979 vyučoval sólový spev na Petrohradskej štátnej akadémii divadelného umenia.
Vystupoval vo viac ako 80 krajinách a žil v Tolstojovom dome (Толстовский дом) v Sankt Petersburgu.
Potom, čo jeho spevácka kariéra začiatkom 90. rokov odznela, sa vrátil späť do súkromného života a začal spievať kabaretné kuplety v kaviarni v Paríži. V roku 1996, Eduard Chiľ predstavil nový projekt „Хиль и Сыновья“ (Chiľ a synovia), vytvorený vďaka myšlienke hudobníka a skladateľa Dmitriya Chiľa - syn speváka. Od roku 1997 sa spoločne so svojím synom zúčastnil spoločného projektu s rockovou skupinou Prepinaki.
K jeho sedemdesiatym piatym narodeninám v roku 2009 mu bol udelený Rad za zásluhy o vlasť 4. triedy a v roku 2010 vystúpil pri príležitosti petrohradského festivalu Dňa víťazstva.
V neskorších rokoch pomaly upadal do zabudnutia. V roku 2010 sa však vrátil do centra pozornosti vplyvným internetovým fenoménom „Trololo“ na YouTube a tiež vďaka rastúcej popularite jednoúčelovej webovej stránky, ktorá prezentuje videozáznam vokalizovanej verzie piesne „Som rád, že som konečne doma“ z roku 1976. Originálny názov tejto piesne znie (я очень рад, ведь я, наконец, возвращаюсь домой).
Piesne a štýl.
Stal sa prvým umelcom, ktorý spieval také piesne ako "Drevorubači" (rusky Лесорубы) a "Mesačný kameň" (Лунный камень) Arkadija Ostrovského, a "Pieseň o priateľovi" (Песня о друге), "Modré mestá" (Голубые города), "A ľudia idú k moru" (А люди уходят в море) Andreja Petrova. Ďalšie populárne piesne, ktoré naspieval: "Z čoho začína vlasť? " (С чего начинается Родина?), "Ako sú vyprevádzané parníky" (Как провожают пароходы), "Zima" (Зима), "Brezová miazga" (Берёзовый сок), "Jelšová jahňada" (Серёжка ольховая), "Potrebujeme iba víťazstvo" (Нам нужна одна победа), a mnoho ďalších.
Jeho spevácky štýl bol unikátny a v Rusku ľahko rozpoznateľný, charakterizovaný veľkým osobným šarmom. Mal vždy jasne znejúci zvučný barytónový hlas so silným nábojom optimizmu a humoru. Na pódiu sa pohyboval sebavedome a chytro. Spev dopĺňal ľahkými tanečnými pohybmi a nápadnými gestami. Jeho kariéra bola závideniahodné dlhá, pričom nikdy nezmenil svoj akademický štýl spevu.
Rodina.
Manželku Zoju stretol v júli 1958 na Leningradskom konzervatóriu, kde spieval, zatiaľ čo ona tancovala. Potom spolu išli na sériu vystúpení, kde začala ich romanca. Dva mesiace po tom, 1. decembra, sa vzali.
Syn Dmitrij sa im narodil 2. júna 1963. Dmitrij vyštudoval Leningradské konzervatórium, hral v koncertných sálach, v rozhlase a televízii. Pôsobil ako hudobný režisér v divadle "Buff" (Буфф). Spolupracoval so skupinou "Russkij razmer" (Русский размер). Je hudobným skladateľom, napísal množstvo piesní a romancí. Úspechom bol najmä disk 12 piesní venovaných k 300. výročiu Petrohradu (300-летию Санкт-Петербурга). K 60. výročiu Veľkého víťazstva bol zaznamenaný na disk: "Была война" (Bola vojna). Píše piesne, medzi nimi - "Gorod Dostojevskogo" (Город Достоевского), "Nevskij" (Невский), "Oseň v Peterburge" (Осень в Петербурге), "Fontanka" (Фонтанка), "Petrograd, Leningrad, Peterburg" (Петроград, Ленинград, Петербург).
Vnuk, ktorý sa tiež volá Eduard sa narodil v roku 1997. Študoval zborový spev na "Gosudarstvennaja akademičeskaja kapella Sankt-Peterburga" (Государственная академическая капелла Санкт-Петербурга). Spolu so svojím otcom a starým otcom vystupoval v programe "Papa, deduška i ja — muzykaľnaja semja" (Папа, дедушка и я — музыкальная семья - "Oco, dedo a ja - hudobná rodina").
Priezvisko "Chiľ" nie je odvodené zo slova "Hill", ako býva uvádzané na niektorých webových stránkach. On sám v jednom rozhovore uviedol, že má pravdepodobne španielskych predkov s priezviskom "Gil", ktoré je vyslovované podobne ako "Chil".
Choroba a smrť.
V máji 2012 dostal mozgovú mŕtvicu a bol hospitalizovaný. Utrpel nezvratné poškodenie mozgu a upadol do kómy. O niekoľko dní neskôr, 4. júna 2012, zomrel v nemocnici v Petrohrade.
Internetový fenomén.
V roku 2009 bolo na YouTube nahrané video z roku 1976, v ktorom Eduard Chiľ spieva vokalizovanú verziu piesne "Som rád, že sa konečne vraciam domov" (Я очень рад, ведь я, наконец, возвращаюсь домой). V rôznom období vystupoval s piesňou aj Moslim Magomajev a Valery Obodzinski, ale táto verzia Eduarda Chiľa sa stala populárnou. Video sa stalo známym pod názvami „Trololololololololololo“ alebo „Trololo“. Názov „Trololo“ je onomatopoja výrazného spôsobu, akým Chiľ vokalizuje pieseň. Svojrázne a chytľavé video sa rýchlo stalo internetovým fenoménom a Eduard Chiľ sa stal známym ako „Pán Trololo“ alebo „Trololo Man“.